Nuyá̱ Jesus ni unuiniamuri̱n kanunam eṉkemprarum amain émaa ajatarum tusa akupkarmiayi.
Nisha aentsun akupkarmiayi.
Akupkársha naint waka Yusan áujumiayi.
Káshisha nui̱ Niṉki tuke pujumiayi.
Tura antumiaṉ tí waṉkaram asamtai kanu ajapén ajasmatai nase tukumam entsa tamparukmiayi.
Tsawa̱a̱na ai̱ tuke wenai̱ Jesus entsá pátatek wekaikí̱ pujuiniamunam jeamiayi.
Tura ni unuiniamuri̱ entsá pátatek wekaan wáinkiar ti sapijmiakarmiayi.
Tura ashamainiak “wakanchashit” tiármiayi.
Tuíniakui Jesus chicharuk “Kakaram ajastarum.
Witjiai.
Ashamprukairap.”
Takui̱ Pítiur chicharuk “Uuntá,
nekas Ámetkumka Ame wajamna nui̱ entsá pátatek wekaiki̱n jeataj untsurkata.”
Takui̱ Jesus chichaak “Winitiá” tutai Pítiur kanunmaya̱ akaikí̱ Jesus wajana nui̱ jeataj tusa entsá pátatek wekaikí̱ wémiayi.
Tura tí nasentun nekáa ashamkamiayi.
Ashama asa entsá wá̱i̱miayi.
Túmak “Uuntá,
achirkata” tusa untsumkamai.
Nu chichamtaik Jesus uwejnum achik júak “Maa,
¿urukamtai Yus imiá ishichkichiksha enentáimtusumea?”
tímiayi.
Tura kanunam eṉkemáwarmatai nasesha meṉkakamiayi.
Túramtai kanunam eṉkemármia nusha Jesusan tikishmátrar chicharuk “Nekas Ámeka Yusa Uchirí̱nme” tiármiayi.
Tura amaini̱ katia̱rar Jinisarítnium jearmiayi.
Tura nuyá̱ aents Jesusan nekaawar nu nuṉkanam ashí ujanairarmiayi.
Túrawar jáiniancha ni pujamunam itiariármiayi.
Ni pushiri̱nkisha antiṉtai tusar seawarmiayi.
Tura antiṉkiaruka péṉker ajasármiayi.